Վեցերորդ գիրքը՝ «Հարրի Փոթերը և Խառնածին արքայազնը» հրատարակվել է 2005 թվականի հուլիսի 16-ին։ Այս մեկը նույպես գերազանցել է բոլոր ռեկորդները՝ 24 ժամվա ընթացքում վաճառվելով ինը միլիոն օրինակով[76]։ Վեցերորդ գրքի լույս տեսնելուց առաջ Ռոուլինգն իր երկրպագուներից մեկի նամակին պատասխանում է այսպես. «Վեցերորդ գիրքը նախատեսվում էր գրվեր երկար տարիների ընթացքում, բայց, մինչ ես կսկսեի լրջորեն գրել, ես երկու ամիս վերանայում էի պլանը, որպեսզի համոզվեի նրանում, ինչ ես անում էի»[77]։ Նա իր պաշտոնական կայքում նշել է, որ վեցերորդ գրքի առաջին գլուխը, որում նկարագրվում է Մոգության նախարության և Մեծ Բրիտանիայի վարչապետի միջև զրույցը, սկզբում մտածված էր գրել «Փիլիսոփայական քարը» գրքում, հետո՝ «Գաղտնի սենյակը» գրքում, ապա՝ «Ազքաբանի կալանավորը»[78]։ 2006 թվականին «Խառնածին արքայազնը» ստանում է British Book Awards մրցանակը՝ «Տարվա գիրք» անվանակարգում[68]։